Deurbraak in Kelly Bain-moordKelly Bain. (Foto: Facebook) ŉ Verdagte in die moord op Kelly Bain (26), die jong ma wat in Julie verlede jaar helder oordag in haar huis in Kabegapark in Port Elizabeth vermoor is, is Sondag in hegtenis geneem. Die 27-jarige verdagte, glo ook betrokke by ŉ onverwante moord in April verlede jaar, kon ná ’n maande lange ondersoek eindelik deur middel van sy DNS aan Bain se moord verbind word. Volgens kol. Priscilla Naidu, polisiewoordvoerder, het die verdagte reeds Maandag in die Port Elizabeth-landdroshof verskyn op agt aanklagte van huisroof wat glo tussen Maart en Julie 2018 in Kabegapark, Humewood en die Mount Road-gebied gepleeg is. Hy het ook op aanklag van die moord op Bain verskyn. Naidu sê die verdagte is reeds op 12 September deur die polisie ondervra nadat die polisie twee verdagte mans in die Charlo-omgewing gewaar het. Die twee mans kon glo nie ŉ verduideliking bied waarom hul hulself in die gebied, wat gereeld onder huisroof deurloop, bevind nie. Die verdagtes is gevolglik aangekeer vir verdere ondervraging. Die verdagte in die Bain-saak het egter uit die polisiestasie ontsnap terwyl ŉ polisiebeampte besig was om vingerafdrukke na te gaan en was sedertdien voortvlugtend. Die deurbraak het egter op 3 Oktober gekom toe die plaaslike polisie inligting ontvang het waarna die verdagte in die sakesentrum in Aliwal-Noord in die Oos-Kaap vasgetrek is. Volgens Naidu kon die verdagte sedertdien deur forensiese bewyse ook positief verbind word aan die roof en moord op Ann Smit (86) in Kammapark verlede Mei. Die verdagte het reeds vir dié moord in die hof verskyn en sal binnekort weer verskyn. ŉ Klag van ontsnapping uit polisie-aanhouding is ook intussen teen hom gemaak. Die verdagte is ook voorheen skuldig bevind aan 12 aanklagte van huisroof en diefstal sedert 2007. Lt.genl. Liziwe Ntshinga, provinsiale polisiekommissaris, het gesê die polisie sal nou saamwerk met die Nasionale Vervolgingsgesag (NVG) om ŉ gepaste straf toe te dien. Bain is in haar huis aangeval waarna sy op die slaapkamervloer aangetref is met steekwonde aan haar nek en arm. Sy het op die toneel gesterf. Haar een maand oue babadogtertjie was in die huis ten tyde van die voorval.